Innocentius Episcopus servus servorum Dei, ad perpetuam rei memoriam. Dum ad uberes fructus, quos Cluniacensis Ordo in domo Domini plantatum, in dies cum ubertate producit, nostræ considerationis intuitum dirigimus; non immeritò circa illa Ministerii nostri partes interponimus, per quæ Ordo prædictus, et illi concessa privilegia in suis vigore et firmitate valeant permanere. Dudum siquidem cum Privilegia Ordinis Cluniacensis, et inter cætera, quod illius Prioratus et alia Beneficia nullis, nisi S. R. Ecclesiæ Cardinalibus, aut Ordinem ipsum expressè professis commendari possent, et aliter factæ Commendæ viribus carerent, per quosvis prædecessores nostros Rom. Pontifices, seu Sedem Apostolicam quomodolibet concessa, auctoritate Apostolica per quasdam alias nostras litteras approbavissemus et confirmavissemus: inter cætera per easdem litteras statuimus et ordinavimus quod, si contingeret nos, aut Romanum Pontificem pro tempore existentem, aut Sedem prædictam Beneficia dicti Ordinis aliis personis, quàm dicti Ordinis commendare, et Privilegiis prædictis ad effectum hujusmodi Commendæ derogare; tunc Commenda hujusmodi effectum sortiretur, si ad id Abbatis Monasterii Cluniacensis dicti Ordinis Capitis, Matisconensis Diœcesis, pro tempore existentis expressus accederet assensus, prout in eisdem litteris nostris plenius continetur. Cum autem, sicut exhibita nobis nuper pro parte dilectorum filiorum moderni Abbatis, et conventus dicti Monasterii petitio continebat, negotia dictum Ordinem tangentia, maximè ubi de illius præjudicio tractatur, sine consensu Conventus ejusdem Monasterii expediri non consueverint; pro parte Abbatis et Conventus prædictorum nobis fuit humiliter supplicatum, ut in præmissis opportunè providere de benignitate Apostolica dignaremur. Nos igitur qui dictum Ordinem præ cæteris Ordinibus in visceribus charitatis et dilectionis nostræ retinemus, ac pro illi concessorum Privilegiorum conservatione, quantùm cum Deo possumus, nostri Ministerii partes libenter impertimur, hujusmodi supplicationibus inclinati auctoritate Apostolica prædicta statuimus et ordinamus, quod ad hoc ut Commendæ de dicti Ordinis Beneficiis per nos, aut Romanos Pontifices pro tempore existentes faciendæ alias juxta litterarum nostrarum prædictarum tenorem effectum sortiantur, etiam Conventus prædicti Monasterii Cluniacensis expressus accedere debeat assensus. Alioquin Commendæ hujusmodi pro tempore faciendæ effectum (ut præmittitur) sortiri nequeant: non obstantibus constitutionibus et ordinationibus Apostolicis, cæterisque contrariis quibuscumque. Nulli ergo, etc. Datum Romæ apud Sanctum Petrum, anno Incarnationis Dominicæ millesimo quadringentesimo octuagesimo octavo. IV. Kalendas Aprilis, Pontificatus nostri anno IV.